LO ber regjeringen gjøre klar krisepakke
I LOs høyborg på Youngstorget i Oslo liker man svært dårlig at AKU-ledigheten* har passert 100000 ledige. - Den registrerte ledigheten er noe mindre, men også den øker, så det er grunn til bekymring. Vi har formidlet at regjeringen bør jobbe med en beredskap fremover. Berettigelsen av en krisepakke har økt, sier sjeføkonom Stein Reegård i LO.Han sier at deler av krisepakken under finanskrisen i 2008-2009, kan brukes. - Den gang var den en suksess, og bør gjentas, hvis den negative utviklingen i sysselsettingen fortsetter. I dag har vi ingen finanskrise, men flere sektorer som sliter, sier han og skisserer hvor innsatsen må settes inn: - Det vil være behov for å stimulere etterspørselen innen bygg og vedlikehold, samt omskolering og omstillingstiltak som gjør at de som rammes raskt kommer tilbake i jobb. Han understreker at det må skje mykt. - Det er ikke nødvendig å være raskest mulig på avtrekkeren, men legge en klok plan som raskt kan settes inn, hvis det blir nødvendig.Finansminister Sigbjørn Johnsen (Ap) sier at de overvåker situasjonen fra dag til dag. - Jeg kan forsikre LO om at vi har høy beredskap. Finansdepartementet sover aldri, sier Johnsen. Men han ser ingen grunn å forhaste seg. - Det viktige er at folk er trygge på de overordnede rammeverkene, hvor moderat oljepengebruk i henhold til handlingsregelen bidrar til stor aktivitet, Europas laveste ledighet og lav rente. Det vil bli rokket ved, hvis Frps løfter om å bruke en halv billion kroner mer de neste ti årene, ikke blir stanset av Høyre.- Når det gjelder konkrete tiltak vil det utfra behovet bli lagt inn i statsbudsjettet som legges frem til høsten. - Hva skjer hvis ledigheten øker utover sommeren? - Foreløpig legger vi til grunn at statsbudsjettet er verktøyet, men er det behov før det, har vi både vilje og muskler. - Hva sier du til de 100000 arbeidsløse? - De kan stole på at denne regjeringen gjør alt vi kan for å holde ledigheten nede og å få dem i jobb. - Slike balansepunkter i økonomien styres ofte av psykologi: Hvis folk frykter økonomisk nedtur, vil folk av forsiktighet handle mindre. Det bør de ikke? - Folk bør ikke stramme inn. Jeg har stor tiltro til den norske fornuften og vi ser den i dag: Nå som renten er lav, har folk virkelig betalt ned gjeld og spart. Det er sunt og bra. * AKU-ledighet: Måles gjennom Statistisk sentralbyrås arbeidskraftundersøkelse (AKU), der et representativt utvalg av befolkningen mellom 16 og 74 år blir spurt om de er arbeidssøkende.Kilde: lederkilden.no
LO ber finansminister Sigbjørn Johnsen hindre at ledigheten stiger.